b'\n_START_ARTICLE_\nIsraelske arabere\n_START_PARAGRAPH_\nIsraelske arabere er den vanligste betegnelsen p\xc3\xa5 gruppen av palestinere som ble igjen innenfor staten Israels grenser etter krigen i 1948. Andre betegnelser p\xc3\xa5 denne minoriteten er palestinske israelere, 1948-araberne og palestinere med israelsk statsborgerskap._NEWLINE_I 2018 utgjorde israelske arabere 20,9\xc2\xa0% av den israelske befolkningen, eller 1.835.000 mennesker. Omkring 83% av de israelske araberne er muslimer, ca. 8% er kristne, mens ca. 8% er drusere._NEWLINE_Israelske arabere har fulle statsborgerlige rettigheter. Blant annet stemmer de ved valg til Knesset, hvor flere arabiske partier er representert. Likevel opplever mange israelske arabere diskriminering, noe som bl.a. er dokumentert av den israelske Orr-kommisjonen som ble satt ned av israelske myndigheter etter at 12 israelske arabere ble drept av politiet i sammenst\xc3\xb8t i oktober 2000, og av det amerikanske utenriksdepartement (i Israel and the occupied territories. Country Reports on Human Rights Practices 2005, se lenke under). _NEWLINE_Israelsk lov gir de fleste israelske arabere fritak fra \xc3\xa5 avtjene verneplikt (unntak er f\xc3\xb8rst og fremst drusere og beduiner, og israelske arabere kan ogs\xc3\xa5 verve seg som frivillige). Dette medf\xc3\xb8rer at israelske arabere g\xc3\xa5r glipp av \xc3\xb8konomiske og sosiale goder som er knyttet opp til avtjent verneplikt, og de har generelt sm\xc3\xa5 sjanser til \xc3\xa5 jobbe i private og offentlige virksomheter innen sikkerhetsrelaterte omr\xc3\xa5der. Israelske arabere er ogs\xc3\xa5 utelukket fra Det j\xc3\xb8diske nasjonalfondet som disponerer 14% av landets dyrkbare jord, og politiske partier som utfordrer statens sionistiske grunnlag er ikke tillatt._NEWLINE_Demografisk er arabiske israelere overrepresentert innenfor de lavere sjikt, og b\xc3\xa5de arbeidsl\xc3\xb8sheten og d\xc3\xb8deligheten er h\xc3\xb8yere enn i resten av befolkningen. Et flertall av israelske arabere bor i den nordlige delen av landet, og Jerusalem er den byen som har flest arabiske innbyggere i landet. Nasaret er den st\xc3\xb8rste byen med arabisk flertall.'